Επίσκοπος Ανδρούσης Κωνστάντιος

Ο Επίσκοπος Ανδρούσης Κωνστάντιος (Αλποχώρι Ηλείας, 29 Ιανουαρίου 1960) είναι Έλληνας θεολόγος και επίσκοπος της Εκκλησίας της Ελλάδος, βοηθός της Ιεράς Αρχιεπισκοπής Αθηνών από το 2018.

 Βιογραφικά στοιχεία 
Ο κατά κόσμον Κωνστάντιος Παναγιωτακόπουλος γεννήθηκε στο Αλποχώρι Ηλείας το 1960. 

Φοίτησε στην Εκκλησιαστική Σχολή Ξάνθης, όπου συνδέθηκε με τον Μητροπολίτη Ξάνθης και Περιθεωρίου Αντώνιο. Σπούδασε τη θεολογία στη Θεολογική Σχολή του Αριστοτελείου Πανεπιστημίου Θεσσαλονίκης, από όπου αποφοίτησε το 1988. Το 1984 ανέλαβε καθήκοντα επιμελητή στο Σταυρίδειο Μαθητικό Οικοτροφείο Αρρένων της Ιεράς Μητροπόλεως Αλεξανδρουπόλεως.

Στις 31 Μαρτίου 1985 χειροτονήθηκε διάκονος από τον Μητροπολίτη Αλεξανδρουπόλεως Άνθιμο. Στις 15 Σεπτεμβρίου 1991 χειροτονήθηκε πρεσβύτερος, λαμβάνοντας το οφφίκιο του αρχιμανδρίτη και τοποθετήθηκε εφημέριος και ιεροκήρυκας του Ιερού Ναού Αγίου Νεκταρίου Αλεξανδρουπόλεως, όπου υπηρέτησε έως το 2006. Τον Απρίλιο του 1993 μετέβη στην Ιερά Μητρόπολη Κεντρώας Αφρικής, μετά από πρόσκληση του Μητροπολίτη Κεντρώας Αφρικής Τιμοθέου, όπου προσέφερε τις υπηρεσίες του στο έργο της εξωτερικής ιεραποστολής. Το 1997 διορίστηκε υπεύθυνος της επιτροπής Αντιαιρετικού Αγώνα και στα πλαίσια της δράσης της διοργάνωσε αντιαιρετικές εκδηλώσεις με ομιλίες και εκδόσεις εντύπων με σχετικό περιεχόμενο τόσο στη πόλη της Αλεξανδρούπολης όσο και στα χωριά εντός των ορίων της Μητροπόλεως. Το 2000 εξελέγη μέλος του ηγουμενοσυμβουλίου της Ιεράς Μονής Αγίου Ιωάννου του Θεολόγου Αετοχωρίου Έβρου. 

Τον Μάρτιο του 2006 αποσπάσθηκε στην Ιερά Μητρόπολη Μαρωνείας και Κομοτηνής, κατόπιν πρόσκλησης του Μητροπολίτη Μαρωνείας και Κομοτηνής Δαμασκηνού, όπου διορίσθηκε Πρωτοσύγκελλος της Μητροπόλεως και προϊστάμενος του Καθεδρικού Ιερού Ναού Ευαγγελισμού της Θεοτόκου Κομοτηνής, έως το 2014. Παράλληλα ανέλαβε διευθυντής του ραδιοφωνικού σταθμού της Ιεράς Μητροπόλεως, πραγματοποίησε ραδιοφωνικές εκπομπές, συνέγραψε άρθρα σε τοπικές εφημερίδες και περιοδικά, διετέλεσε υπεύθυνος νεότητος, των κατηχητικών σχολείων και ανέπτυξε φιλανθρωπικό, κοινωνικό και ιεραποστολικό έργο στην περιοχή της Ροδόπης.

Το 2014 μετατέθηκε στην Ιερά Αρχιεπισκοπή Αθηνών, όπου διορίσθηκε ιεροκήρυκας και ιερατικώς προϊστάμενος του Ιερού Ναού Μεταμορφώσεως Σωτήρος Μοσχάτου. Από τον Σεπτέμβριο του 2017 κατόπιν απόφασης του Αρχιεπισκόπου Αθηνών Ιερωνύμου διορίστηκε διευθυντής και αντιπρόεδρος του Διοικητικού Συμβουλίου του Εκκλησιαστικού Ορφανοτροφείου Βουλιαγμένης της Ιεράς Αρχιεπισκοπής Αθηνών.

Υπήρξε υποψήφιος κατά τις αρχιερατικές εκλογές για την πλήρωση των Ιερών Μητροπόλεων Διδυμοτείχου (2009) και Μαρωνείας και Κομοτηνής (2013).

Στις 7 Φεβρουαρίου 2018 εξελέγη από την Ιεραρχία της Ιεράς Συνόδου της Εκκλησίας της Ελλάδος, Επίσκοπος Ανδρούσης, βοηθός στην Ιερά Αρχιεπισκοπή Αθηνών. Χειροτονήθηκε επίσκοπος στις 12 Φεβρουαρίου στον Μητροπολιτικό Ναό Ευαγγελισμού της Θεοτόκου Αθηνών, από τον Αρχιεπίσκοπο Αθηνών Ιερώνυμο, συμπαραστατούμενο από πλειάδα αρχιερέων. Στις 27 Μαρτίου του ιδίου έτους, έδωσε τη διαβεβαίωση ενώπιον του Αρχιεπισκόπου Ιερωνύμου.

 Παραπομπές 

Κατηγορία:Έλληνες ιεράρχες
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης